ΣΥΜΦΩΝΙΑ μεταξύ της Ευρωπαϊκής Κοινότητας και των Ηνωμένων Πολιτειών της Αμερικής για την κατάρτιση προγράμματος συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης

Η ΕΥΡΩΠΑΪΚΗ ΚΟΙΝΟΤΗΤΑ, αφενός, και

ΟΙ ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ, αφετέρου,

οι οποίες στο εξής μαζί αναφέρονται ως «τα μέρη»,

ΛΑΜΒΑΝΟΝΤΑΣ ΥΠΟΨΗ ότι στην υπερατλαντική διακήρυξη που ενέκρινε η Ευρωπαϊκή Κοινότητα και τα κράτη μέλη της και η κυβέρνηση των Ηνωμένων Πολιτειών της Αμερικής, το Νοέμβριο 1990, γίνεται σαφής αναφορά στην ενίσχυση της αμοιβαίας συνεργασίας σε διάφορους τομείς που αφορούν άμεσα την παρούσα και μελλοντική ευημερία των πολιτών τους, όπως ανταλλαγές και κοινά προγράμματα στον τομέα της εκπαίδευσης και του πολιτισμού, συμπεριλαμβανομένων των ανταλλαγών ακαδημαϊκών και νέων 7

ΑΝΑΓΝΩΡΙΖΟΝΤΑΣ την καθοριστική συμβολή της εκπαίδευσης και της κατάρτισης στην ανάπτυξη ανθρώπινου δυναμικού ικανού να συμμετέχει στην παγκόσμια οικονομία που βασίζεται στη γνώση 7

ΑΝΑΓΝΩΡΙΖΟΝΤΑΣ ότι τα μέρη έχουν κοινό συμφέρον από τη συνεργασία στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης, ως μέρος της ευρύτερης συνεργασίας που υπάρχει ανάμεσά τους 7

ΑΝΑΜΕΝΟΝΤΑΣ να αποκτήσουν αμοιβαία οφέλη από τις δραστηριότητες συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης 7

ΕΚΤΙΜΩΝΤΑΣ τις θετικές εμπειρίες που απεκόμισαν και οι δύο πλευρές κατά τη διάρκεια της διερευνητικής φάσης για τη συνεργασία στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης 7

ΕΠΙΘΥΜΩΝΤΑΣ τη δημιουργία μιας επίσημης βάσης για τη διεξαγωγή δραστηριοτήτων συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης,

ΣΥΜΦΩΝΗΣΑΝ ΤΑ ΑΚΟΛΟΥΘΑ:

Άρθρο 1

Σκοπός

Η παρούσα συμφωνία καταρτίζει ένα πρόγραμμα συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης (το οποίο στο εξής αναφέρεται ως «το πρόγραμμα») μεταξύ της Ευρωπαϊκής Κοινότητας και των Ηνωμένων Πολιτειών της Αμερικής.

Άρθρο 2

Στόχοι

Οι στόχοι του προγράμματος είναι:

1. Προώθηση αμοιβαίας κατανόησης μεταξύ των λαών της Ευρωπαϊκής Κοινότητας και των Ηνωμένων Πολιτειών της Αμερικής, καθώς και μιας ευρύτερης γνώσης των γλωσσών, των πολιτισμών και των θεσμών τους.

2. Βελτίωση της ποιοτικής εξέλιξης του ανθρώπινου δυναμικού τόσο στην Ευρωπαϊκή Κοινότητα όσο και στις Ηνωμένες Πολιτείες της Αμερικής.

3. Παροχή κινήτρων για τη συνεργασία, με επίκεντρο τους σπουδαστές, στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης, μεταξύ των διαφόρων περιφερειών της Ευρωπαϊκής Κοινότητας και των Ηνωμένων Πολιτειών της Αμερικής.

4. Ποιοτική βελτίωση της κινητικότητας των σπουδαστών και από τις δύο πλευρές του Ατλαντικού, στην οποία θα συμπεριλαμβάνεται η προώθηση της αμοιβαίας κατανόησης και, επομένως, της δυνατότητας μεταφοράς των ακαδημαϊκών μονάδων.

5. Ενθάρρυνση της ανταλλαγής εμπειρίας σχετικά με νέες εξελίξεις στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.

6. Προώθηση της συνεργασίας μεταξύ των ιδρυμάτων της τριτοβάθμιας εκπαίδευσης και της επαγγελματικής εκπαίδευσης και κατάρτισης, καθώς και μεταξύ επαγγελματικών ενώσεων, δημοσίων αρχών, επιχειρήσεων και άλλων ενώσεων με τον αρμόζοντα τρόπο, στην Ευρωπαϊκή Κοινότητα και στις Ηνωμένες Πολιτείες της Αμερικής.

7. Εισαγωγή μιας διάστασης τόσο της Ευρωπαϊκής Κοινότητας όσο και των Ηνωμένων Πολιτειών στην υπερατλαντική συνεργασία στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης.

8. Συμπλήρωση διμερών προγραμμάτων ανάμεσα στα κράτη μέλη της Ευρωπαϊκής Κοινότητας και τις Ηνωμένες Πολιτείες της Αμερικής, καθώς και άλλων προγραμμάτων και πρωτοβουλιών στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης, στην Ευρωπαϊκή Κοινότητα και τις Ηνωμένες Πολιτείες της Αμερικής.

Άρθρο 3

Αρχές

Η συνεργασία σύμφωνα με την παρούσα συμφωνία διέπεται από τις ακόλουθες αρχές:

1. Πλήρης σεβασμός των αρμοδιοτήτων των κρατών μελών της Ευρωπαϊκής Κοινότητας και των Ηνωμένων Πολιτειών της Αμερικής, καθώς και της αυτονομίας των ιδρυμάτων της τριτοβάθμιας εκπαίδευσης.

2. Αμοιβαίο όφελος από τις δραστηριότητες που διεξάγονται βάσει της παρούσας συμφωνίας.

3. Αποτελεσματική παροχή αρχικού κεφαλαίου για ένα ευρύ φάσμα νεωτεριστικών προγραμμάτων, τα οποία δημιουργούν νέες δομές και δεσμούς και είναι μακροπρόθεσμα βιώσιμα, χωρίς ή με ελάχιστη υποστήριξη από τα μέρη.

4. Αντιπροσώπευση της πλήρους γεωγραφικής, πολιτιστικής και κοινωνικής πολυμορφίας της Ευρωπαϊκής Κοινότητας και των Ηνωμένων Πολιτειών της Αμερικής.

5. Επιλογή των σχεδίων σε ανταγωνιστική βάση, λαμβάνοντας υπόψη τις ανωτέρω αρχές.

Άρθρο 4

Πεδίο εφαρμογής

Οι δραστηριότητες βάσει της παρούσας συμφωνίας, οι οποίες αναφέρονται λεπτομερώς στο παράρτημα που αποτελεί αναπόσπαστο μέρος της παρούσας συμφωνίας, μπορούν να περιλαμβάνουν τα ακόλουθα:

1. Κοινά σχέδια που εκτελούνται από κοινοπραξίες ιδρυμάτων στην Ευρωπαϊκή Κοινότητα και κοινοπραξίες ιδρυμάτων στις Ηνωμένες Πολιτείες της Αμερικής. Αυτές οι κοινοπραξίες μπορούν να απαρτίζονται από ιδρύματα της τριτοβάθμιας εκπαίδευσης και της επαγγελματικής εκπαίδευσης και κατάρτισης καθώς και από άλλους ανάλογους οργανισμούς. Αυτές οι κοινοπραξίες θα ανταποκρίνονται στην ανάγκη θεσμικής συνεργασίας ανάμεσα στο προσωπικό και στους διδάσκοντες και της διεύρυνσης και ενίσχυσης των ανταλλαγών σπουδαστών ανάμεσα στα μέρη.

2. Ανταλλαγές πληροφοριών και εμπειρίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης για την προώθηση του διαλόγου ανάμεσα στην Ευρωπαϊκή Κοινότητα και τις Ηνωμένες Πολιτείες της Αμερικής.

3. Παροχή υποτροφιών στα πλαίσια του προγράμματος Fulbright για πολίτες της Ευρωπαϊκής Κοινότητας και των Ηνωμένων Πολιτειών της Αμερικής, για τη μελέτη, την έρευνα και τη διδασκαλία σχετικά με θέματα που αφορούν την Ευρωπαϊκή Κοινότητα και της σχέσεις ΕΚ/ΗΠΑ.

4. Συμπληρωματικά μέτρα, συμπεριλαμβανομένης της τεχνικής υποστήριξης.

Άρθρο 5

Μεικτή επιτροπή

1. Ιδρύεται μια μεικτή επιτροπή η οποία αποτελείται από ισάριθμους εκπροσώπους κάθε μέρους.

2. Αποστολή της μεικτής επιτροπής είναι:

α) επισκόπηση των δραστηριοτήτων συνεργασίας που προβλέπονται από την παρούσα συμφωνία 7

β) υποβολή ετήσιας έκθεσης στα μέρη σχετικά με το επίπεδο, το καθεστώς και την αποτελεσματικότητα των δραστηριοτήτων συνεργασίας που αναπτύσσονται βάσει της παρούσας συμφωνίας.

3. Η μεικτή επιτροπή προσπαθεί να συνεδριάζει μία φορά το χρόνο. Οι ετήσιες συνεδριάσεις διεξάγονται εκ περιτροπής στην Ευρωπαϊκή Κοινότητα και στις Ηνωμένες Πολιτείες Αμερικής. Άλλες συνεδριάσεις μπορούν να διεξάγονται μετά από αμοιβαία συμφωνία.

4. Οι αποφάσεις της μεικτής επιτροπής λαμβάνονται συνεναιτικά. Συντάσσονται, για κάθε συνεδρίαση, πρακτικά που περιλαμβάνουν κατάλογο των αποφάσεων και των κύριων σημείων της συζήτησης. Τα πρακτικά αυτά εγκρίνονται από τα πρόσωπα εκείνα που επιλέγονται από κάθε πλευρά για να προεδρεύουν από κοινού στη συνεδρίαση και, μαζί με την ετήσια έκθεση, τίθενται στη διάθεση των αρμόδιων υπαλλήλων σε υπουργικό επίπεδο κάθε μέρους.

Άρθρο 6

Επίβλεψη και αξιολόγηση

Οι δραστηριότητες βάσει του προγράμματος παρακολουθούνται και αξιολογούνται με τον αρμόζοντα τρόπο. Αυτό επιτρέπει, ανάλογα με τις ανάγκες, τον επαναπροσανατολισμό των δραστηριοτήτων υπό το πρίσμα των αναγκών ή των ευκαιριών που θα εμφανιστούν κατά τη διάρκεια της εφαρμογής του.

Άρθρο 7

Χρηματοδότηση

1. Οι δραστηριότητες συνεργασίας υπόκεινται στη διαθεσιμότητα των πόρων, στους ισχύοντες νόμους και ρυθμίσεις καθώς και στις πολιτικές και στα προγράμματα της Ευρωπαϊκής Κοινότητας και των Ηνωμένων Πολιτειών της Αμερικής. Η χρηματοδότηση πραγματοποιείται στο μέτρο του δυνατού βάσει μιας συνολικής αντιστοίχισης των πόρων ανάμεσα στα μέρη. Τα μέρη προσπαθούν να προσφέρουν δραστηριότητες του προγράμματος συγκρίσιμες σε οφέλη και πεδίο εφαρμογής.

2. Οι δαπάνες της μεικτής επιτροπής ή εξ ονόματός της, επιβαρύνουν το μέρος έναντι του οποίου τα μέλη είναι υπεύθυνα. Οι δαπάνες που συνοδεύονται άμεσα με τις συνεδριάσεις της μεικτής επιτροπής, εκτός από τα οδοιπορικά και τα έξοδα διανομής, επιβαρύνουν το μέρος υποδοχής.

Άρθρο 8

Είσοδος προσωπικού

Κάθε μέρος προβαίνει σε όλες τις αναγκαίες ενέργειες για να διευκολύνει την είσοδο στο έδαφός του και την έξοδο από αυτό του προσωπικού, των σπουδαστών, του υλικού και του εξοπλισμού του άλλου μέρους που συμμετέχει ή χρησιμοποιείται στις δραστηριότητες συνεργασίας βάσει της παρούσας συμφωνίας.

Άρθρο 9

Άλλες συμφωνίες

Η παρούσα συμφωνία δεν αντικαθιστά ούτε επηρεάζει κατά οποιονδήποτε τρόπο άλλες δραστηριότητες που διεξάγονται μεταξύ κράτους μέλους της Ευρωπαϊκής Κοινότητας και των Ηνωμένων Πολιτειών της Αμερικής στους καλυπτόμενους τομείς.

Άρθρο 10

Εδαφική εφαρμογή της παρούσας συμφωνίας

Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η συνθήκη για την ίδρυση της Ευρωπαϊκής Κοινότητας, υπό τους όρους που προβλέπει η συνθήκη αυτή και, αφετέρου, στο έδαφος των Ηνωμένων Πολιτειών της Αμερικής.

Άρθρο 11

Έναρξη ισχύος και καταγγελία

1. Η παρούσα συμφωνία αρχίζει να ισχύει την πρώτη ημέρα του μήνα που ακολουθεί την ημερομηνία κατά την οποία τα μέρη γνωστοποιούν το ένα στο άλλο γραπτώς ότι έχουν πληρωθεί οι νόμιμες προϋποθέσεις τους για την έναρξη ισχύος της παρούσας συμφωνίας.

2. Η παρούσα συμφωνία ισχύει για πέντε χρόνια και μπορεί να παραταθεί με αμοιβαία συμφωνία. Τροποποιήσεις ή παρατάσεις γίνονται γραπτώς και αρχίζουν να ισχύουν την πρώτη ημέρα του μήνα που ακολουθεί την ημερομηνία κατά την οποία τα μέρη γνωστοποιούν το ένα στο άλλο γραπτώς ότι έχουν πληρωθεί οι προϋποθέσεις τους για την έναρξη ισχύος της συμφωνίας που προβλέπει τις εν λόγω τροποποιήσεις ή τις παρατάσεις.

3. Η παρούσα συμφωνία μπορεί να καταγγελθεί οποτεδήποτε από κάθε μέρος, ύστερα από έγγραφη προειδοποίηση δώδεκα μηνών. Η εκπνοή ή η καταγγελία της παρούσας συμφωνίας δεν επηρεάζει την ισχύ ή τη διάρκεια οποιωνδήποτε διακανονισμών οι οποίοι γίνονται βάσει αυτής.

Άρθρο 12

Η παρούσα συμφωνία συντάσσεται εις διπλούν στην αγγλική, γαλλική, δανική, ελληνική, ισπανική, ιταλική, ολλανδική, πορτογαλική, σουηδική και φινλανδική γλώσσα, και όλα τα κείμενα είναι εξίσου αυθεντικά.

Εις πίστωση των ανωτέρω οι υπογράφοντες πληρεξούσιοι, δεόντως εξουσιοδοτημένοι προς τούτο, έθεσαν την υπογραφή τους κάτω από την παρούσα συμφωνία.

Έγινε στις . . .

Για την Ευρωπαϊκή ΚοινότηταΓια την κυβέρνηση των Ηνωμένων Πολιτειών της Αμερικής

ΠΑΡΑΡΤΗΜΑ

Ενέργεια 1 Σχέδια ενωμένων κοινοπραξιών ΕΚ/ΗΠΑ

1. Τα μέρη υποστηρίζουν τα ιδρύματα της τριτοβάθμιας εκπαίδευσης και της επαγγελματικής εκπαίδευσης και κατάρτισης που αποτελούν ενωμένες κοινοπραξίες ΕΚ/ΗΠΑ με σκοπό την ανάληψη κοινών σχεδίων στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης. Η Ευρωπαϊκή Κοινότητα θα παρέχει υποστήριξη στους εταίρους κοινοπραξιών από πλευράς Ευρωπαϊκής Κοινότητας και οι Ηνωμένες Πολιτείες της Αμερικής θα παρέχουν υποστήριξη στους εταίρους κοινοπραξιών των Ηνωμένων Πολιτειών.

2. Κάθε ενωμένη κοινοπραξία πρέπει να έχει απόλυτη ελάχιστη απαίτηση τριών ενεργών εταίρων από κάθε πλευρά 7 σ' αυτούς περιλαμβάνονται δύο τουλάχιστον εταίροι οι οποίοι είναι ιδρύματα της τριτοβάθμιας εκπαίδευσης ή κατάρτισης από κάθε πλευρά σε διαφορετικά κράτη μέλη της Ευρωπαϊκής Κοινότητας και διαφορετικές Πολιτείες των Ηνωμένων Πολιτειών της Αμερικής. Οι τρίτοι εταίροι και οι επόμενοι μπορούν να είναι άλλα ιδρύματα εκπαίδευσης και κατάρτισης ή άλλοι ανάλογοι οργανισμοί (π.χ. επιχειρήσεις, μη κυβερνητικές οργανώσεις, εμπορικά επιμελητήρια, ερευνητικά ιδρύματα) στα ίδια ή άλλα κράτη μέλη ή σε Πολιτείες των Ηνωμένων Πολιτειών της Αμερικής. Σε εξαιρετικές περιπτώσεις, όσον αφορά τις Ηνωμένες Πολιτείες της Αμερικής, δύο από τους θεσμικούς εταίρους μπορούν να είναι αυτόνομα παραρτήματα ενός μεγάλου κρατικού πανεπιστήμιου, με έναν τρίτο θεσμικό εταίρο από μια άλλη Πολιτεία των Ηνωμένων Πολιτειών της Αμερικής. Κάθε ενωμένη κοινοπραξία πρέπει να εμπεριέχει, εκτός σπανίων εξαιρέσεων, κινητικότητα των σπουδαστών και από τις δύο πλευρές του Ατλαντικού, έχοντας ως στόχο την ισότητα στη ροή προς κάθε κατεύθυνση. Τα μέρη συμφωνούν να βοηθήσουν στην κάλυψη των δαπανών των σπουδών αυτών στο εξωτερικό με μικρές υποτροφίες κινητικότητας.

3. Οι δραστηριότητες θεσμικής συνεργασίας μιας κοινοπραξίας υποστηρίζονται με αρχικό κεφάλαιο για περίοδο που δεν υπερβαίνει κανονικά τα τρία χρόνια.

4. Οι αρμόδιες αρχές κάθε πλευράς συμφωνούν αμοιβαία για τους επιλέξιμους θεματικούς τομείς των ενωμένων κοινοπραξιών ΕΚ/ΗΠΑ.

5. Οι επιλέξιμες για υποστήριξη δραστηριότητες μπορούν να περιλαμβάνουν:

- ανάπτυξη οργανωτικών πλαισίων για την κινητικότητα σπουδαστών, συμπεριλαμβανομένης τοποθέτησης σε εργασία, που προβλέπουν επαρκή γλωσσική προπαρασκευή και πλήρη ακαδημαϊκή αναγνώριση,

- θεσμικές ανταλλαγές σπουδαστών, διδακτικού προσωπικού, εκπαιδευτών και διοικητικών σε ιδρύματα της τριτοβάθμιας εκπαίδευσης και σε οργανισμούς επαγγελματικής εκπαίδευσης και κατάρτισης,

- κοινό σχεδιασμό καινοτόμων προγραμμάτων σπουδών, συμπεριλαμβανομένων του σχεδιασμού διδακτικού υλικού, μεθόδων και σπονδυλωτής διδασκαλίας,

- σύντομα εντατικά προγράμματα με ελάχιστη διάρκεια τριών εβδομάδων,

- ανάθεση διδακτικών καθηκόντων σε ένα συνεργαζόμενο ίδρυμα, ως αναπόσπαστο μέρος του προγράμματος σπουδών,

- λοιπά νεωτεριστικά σχέδια, συμπεριλαμβανομένης της χρήσης νέων τεχνολογιών και τηλεδιδασκαλίας, που έχουν ως στόχο τη βελτίωση της ποιότητας της υπερατλαντικής συνεργασίας στον τομέα της τριτοβάθμιας εκπαίδευσης και της επαγγελματικής εκπαίδευσης και κατάρτισης και την επίτευξη τουλάχιστον ενός από τους στόχους που ορίζονται στο άρθρο 2 της παρούσας συμφωνίας.

6. Κάθε μέρος μπορεί να παρέχει οικονομική υποστήριξη σε σπουδαστές και στο διδακτικό ή διοικητικό προσωπικό ιδρυμάτων της τριτοβάθμιας εκπαίδευσης και της επαγγελματικής εκπαίδευσης και κατάρτισης στο έδαφός του με στόχο την υπερατλαντική συνεργασία.

7. Η διαχείριση των κοινών σχεδίων γίνεται από τους αρμόδιους υπαλλήλους κάθε μέρους. Τα καθήκοντα αυτά περιλαμβάνουν:

- επιλογή των κανόνων και διαδικασιών για την υποβολή προτάσεων, συμπεριλαμβανομένης της επεξεργασίας κοινών κατευθυντήριων γραμμών για τους αιτούντες,

- κατάρτιση του χρονοδιαγράμματος για τη δημοσίευση προσκλήσεων για προτάσεις, υποβολή και επιλογή προτάσεων,

- παροχή πληροφοριών σχετικά με το πρόγραμμα και την εφαρμογή του,

- ορισμό ακαδημαϊκών συμβούλων και εμπειρογνωμόνων,

- σύσταση σχεδίων για χρηματοδότηση, στις αρμόδιες αρχές κάθε μέρους,

- χρηματοοικονομική διαχείριση,

- επίβλεψη του προγράμματος.

Ενέργεια 2 Συμπληρωματικές δραστηριότητες

Τα μέρη μπορούν να διεξάγουν τις ακόλουθες συμπληρωματικές δραστηριότητες:

1. Ανταλλαγές υποτροφιών σχετικά με την τριτοβάθμια εκπαίδευση και την επαγγελματική εκπαίδευση και κατάρτιση, συμπεριλαμβανομένων, όπου ενδείκνυται, διαλέξεων για θέματα κοινού ενδιαφέροντος.

2. Παροχή υποτροφιών του ιδρύματος Fulbright για μελέτες, έρευνες και διδασκαλία σε θέματα που αφορούν την Ευρωπαϊκή Κοινότητα και τις σχέσεις ΕΚ/ΗΠΑ.

3. Μέτρα για τη διευκόλυνση της διάδοσης πληροφοριών σχετικά με το πρόγραμμα, συμπεριλαμβανομένης της διάθεσης των αποτελεσμάτων και των επιτευγμάτων των σχεδίων των ενωμένων κοινοπραξιών για χρήση από πιο ευρύ κοινό.

4. Παροχή τεχνικής συνδρομής για υποστήριξη στο πρόγραμμα.